**STEINSETE**

Steinsete er støl frå gardane Nestås og Kollanes og ligg oppunder Steinsetehorga, ca 700 meter over havet. Dei to Nestås-sela står som dei var då der var stølsdrift. Kollanesselet fall saman i 1920- åra, og tufta lå berr lenge. I 2003 vart det sett opp hytte på tufta. Selet på bruksnummer 1 Nestås står som før, med brukande grue i gangen, innesel og mjølkesel. Det vart oppsett i Eirik Jenssons si tid, truleg noko før midten av 1800- talet. Når ein ser dei vakre veggane inne i selet, må ein undrast på korleis dei har greid å frakte så stort tømmer til fjelles.

Slutt på stølsdrifta var det i 1952. Vanleg tid å buføra til støls var fyrste veka i juli, og heim føre mikkjelsmesse. Det har ikkje vore træe på Steinsete. Ved til bruk på stølen har ein kunne hogga i nærleiken, gjerne nedom sela.

Botanikaren Johan Havås starta si interesse for botanikk i nærområdet rundt Steinsetehorga. For spesielt interesserte kan ein her finna stort utval av lav- og planteartar.

God tur!

Granvin turlag

Kjelde: »*Stølane i Granvin» av Torbjørn Seim og lokalkjende.*